ลุ้น SET เช้าบวก! เล็งแรงเก็งกำไร กลุ่มสินค้าโภคภัณฑ์-พลังงานหนุน
ลุ้น SET เช้าบวก! วอลุ่มเทรดไม่มาก อาจได้แรงหนุนจากกลุ่มสินค้าโภคภัณฑ์-พลังงานหนุน จับตาภาครัฐฯจะออกมาตรการควบคุมเพิ่มหลังเริ่มมีการติดเชื้อโอมิครอนมากขึ้น
28 ธ.ค. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะแกว่ง Sideway ถึง Sideway up วอลุ่มเทรดไม่มาก โดยอาจมีหุ้นบางตัวที่ปรับตัวขึ้นได้อย่างหุ้นในกลุ่มสินค้าโภคภัณฑ์ และหุ้นในกลุ่มพลังงาน ขณะที่หุ้นในกลุ่มท่องเที่ยวอาจจะไม่ดีนัก หลังจากบ้านเราเริ่มมีการติดเชื้อไวรัสโควิดสายพันธุ์โอมิครอนมากขึ้น ทำให้เริ่มหันมาจับตาบ้านเราจะมีการออกมาตรการควบคุมอะไรเพิ่ม ซึ่งข้อดีอาการไม่ได้ร้ายแรง แต่ก็เข้าโรงพยาบาลมากขึ้น นักท่องเที่ยวก็ไม่มา เป็นลบต่อหุ้นในกลุ่มเปิดเมือง และเป็นลบต่อหุ้นไทยด้วย
นอกจากนี้ ช่วงนี้นักลงทุนต่างชาติชะลอการลงทุนอยู่ อย่างไรก็ดี จะมีการปิดสัญญาอนุพันธ์ในวันพุธนี้ ซึ่งมีการทำ Long อยู่ส่วนใหญ่ ดังนั้นหุ้นจึงมีโอกาสที่จะปรับตัวลงได้น้อย
ด้านตลาดหุ้นในภูมิภาคเอเชียเช้านี้ต่างปรับตัวขึ้นกันทั่วหน้า ตามดัชนี S&amp;P500 ที่ทำนิวไฮ พร้อมให้ติดตามการทำ Window Dressing ก่อนปิดปี โดยให้แนวรับ 1,629-1,625 จุด ส่วนแนวต้าน 1,641-1,646 จุด